Ugod Község Önkormányzata Képviselő-testületének

8/2004./V.1./ rendelete a gyermekvédelem helyi rendszeréről szóló 6/1998./III.1./ rendelet módosításáról

Ugod Község Önkormányzatának Képviselő-testülete a helyi önkormányzatokról szóló 1990. évi LXV. Tv. 16. §. /1/ bekezdésében, valamint a gyermekek védelméről és a gyámügyi igazgatásról szóló 1997. évi XXXI. törvényben foglalt felhatalmazás alapján az önkormányzat  a gyermekvédelem helyi rendszeréről szóló 6/1998. (III. 1.) sz. rendeletét az alábbiak szerint módosítja:

1. §.

Az ök. 6/1998./III.1./ rendelete 2. §. /1/ bekezdése helyébe a következő rendelkezés lép:

/1/ A rendelet hatálya kiterjed Ugod község területén tartózkodó

a) magyar állampolgárokra,

b) állandó tartózkodásra jogosító személyi igazolvánnyal rendelkező bevándoroltakra,

c) letelepedési engedéllyel rendelkező személyekre,

d) azokra a hajléktalanokra, akik az önkormányzat illetékességi területét jelölték meg tartózkodási helyként az adott ellátás igénybevételekor megtett nyilatkozatukban,

e) az Európai Gazdasági Térség állampolgárára és a harmadik államból származó hozzátartozójára,

f) a magyar hatóságok által menekültként elismert gyermekekre és fiatal felnőttekre, valamint szüleikre.

2. §.

Ez a rendelet a kihirdetése napjával lép hatályba, rendelkezéseit azonban, ha az, az ügyfélre kedvezőbb, a folyamatban lévő ügyekben is alkalmazni kell.
Ugod, 2004. április 30.


Vörös Tibor sk.
Horváth Mária sk.

polgármester
jegyző

Kihirdetve: 2004. május 1.


Horváth Mária sk.


jegyző

Ugod Község Képviselő-testületének

8/2004./V.1./  rendelete a gyermekvédelem helyi rendszeréről szóló 6/1998./III.1./ rendelet módosításáról

egységes szerkezetbe foglalva

I. rész

Ugod Község Önkormányzatának Képviselő-testülete a helyi önkormányzatokról szóló 1990. évi LXV. tv. 16. §. /1/ bekezdésében, valamint a gyermekek védelméről és a gyámügyi igazgatásról szóló 1997. évi XXXI. tv.-ben (továbbiakban: Gyvt.) foglalt felhatalmazás alapján az önkormányzat által a gyermekek részére nyújtható pénzbeli és természetbeni ellátásokról, a gyermekvédelem helyi rendszeréről az alábbi rendeletet alkotja.

A rendelet célja

1. §.

E rendelet célja, hogy az önkormányzat közigazgatási területén - a Gyvt.-ben, a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 133/1997./VII.29./ Korm. rendeletben, a gyámhatóságokról, valamint a gyermekvédelmi és gyámügyi eljárásról szóló 149/1997./IX.10./ Korm. rendeletben foglaltakkal összhangban - megállapítsa azokat az alapvető szabályokat, amelyek szerint az önkormányzat segítséget nyújt a gyermekek törvényben foglalt jogainak és érdekeinek érvényesítéséhez, illetve gondoskodik a gyermekek veszélyeztetettségének megelőzéséről és megszüntetéséről, a hiányzó szülői gondoskodás pótlásáról, valamint a gyermekvédelmi gondoskodásból kikerült fiatal felnőttek társadalmi beilleszkedéséről.

A rendelet hatálya

 2. §.

/1/ A rendelet hatálya kiterjed Ugod község területén tartózkodó

g) magyar állampolgárokra,

h) állandó tartózkodásra jogosító személyi igazolvánnyal rendelkező bevándoroltakra,

i) letelepedési engedéllyel rendelkező személyekre,

j) azokra a hajléktalanokra, akik az önkormányzat illetékességi területét jelölték meg tartózkodási helyként az adott ellátás igénybevételekor megtett nyilatkozatukban,

k) az Európai Gazdasági Térség állampolgárára és a harmadik államból származó hozzátartozójára,

l) a magyar hatóságok által menekültként elismert gyermekekre és fiatal felnőttekre, valamint szüleikre.

/2/ E rendelet szerint kell eljárni az /1/ bekezdésben meghatározott személyeken kívül az Ugod község területén tartózkodó nem magyar állampolgárságú gyermek védelme érdekében, ha az intézkedés elmulasztása a gyermek veszélyeztetettségével, vagy elháríthatatlan kárral járna.

/3/ A rendelet hatálya nem terjed ki az óvodai nevelés, az iskolai nevelés-oktatás, a kollégiumi nevelés keretében biztosított napközbeni ellátásra, ha az az oktatásról szóló - többször módosított - 1993. évi LXXIX. tv. 114. §-a alapján ingyenesen igénybe vehető szolgáltatások, illetőleg a 115. §-a alapján térítési díj fizetési kötelezettség mellett igénybe vehető szolgáltatások körébe tartozik.

A gyermekek védelmének rendszere

3. §.

/1/ A gyermekek védelmi a gyermek családban történő nevelkedésének elősegítésére, veszélyeztetettségének megelőzésére és megszüntetésére, valamint a szülői vagy más hozzátartozói gondoskodásból kikerülő gyermek helyettesítő védelmének biztosítására irányuló tevékenység.

/2/ A képviselő-testület e rendeletben foglaltak szerint biztosítja a pénzbeli és természetbeni, illetve személyes gondoskodást nyújtó ellátásokat, továbbá szervezi és közvetíti a máshol igénybe vehető ellátásokhoz való hozzájutást.

/3/ A gyermekek védelmét a képviselő-testület a következő pénzbeli, természetbeni és személyes gondoskodást nyújtó gyermekjóléti alapellátások keretében biztosítja;

    a./ Pénzbeli és természetbeni ellátások:

· rendszeres gyermekvédelmi támogatás,

· rendkívüli gyermekvédelmi támogatás,

    b./ Személyes gondoskodást nyújtó gyermekjóléti alapellátások:

· gyermekjóléti szolgáltatás,

· gyermekek napközbeni ellátása.

Eljárási rendelkezések

4. §.

/1/ Az e rendeletben szabályozott pénzbeli és természetbeni gyermekvédelmi ellátások megállapítására irányuló kérelmet a szülő, vagy más törvényes képviselő a polgármesteri hivatalnál (továbbiakban: hivatal) terjesztheti elő.

/2/ Az /1/ bekezdésben meghatározott pénzbeli ellátások megállapítását nevelési-oktatási intézmény, gyámhatóság, továbbá más családvédelemmel foglalkozó intézmény (természetes személy), illetve a gyermekek érdekeinek védelmét ellátó társadalmi szervezet is kezdeményezheti.

/3/ E rendelet 6, 7, 8. §-aiban szabályozott ellátások megállapítását a képviselő-testület állapítja meg.

5. §.

/1/ A jogosultsági feltételek közül a gyermeket gondozó családban közös háztartásban élő közeli hozzátartozók személyi adatairól, jövedelmi viszonyairól a szülő (törvényes képviselő) a 149/1997./IX.10./ Korm. rendelet 2. sz. mellékletében foglalt nyilatkozatot köteles benyújtani, továbbá köteles a jövedelmi adatokra vonatkozó bizonyítékokat, illetve az egy főre jutó jövedelem számításánál figyelembe vett körülmények bizonyítására az alábbi igazolásokat becsatolni:

a./ a gyermek elhelyezése, vagy ideiglenes hatályú elhelyezése és a gyámrendelés tárgyában hozott bírósági és gyámhatósági határozatot,

b./ a szülői felügyeleti jog egyik szülő általi gyakorlása esetén az erre vonatkozó megállapodást tartalmazó jegyzőkönyvet,

c./ a tartósan beteg, illetőleg fogyatékos gyermek egészségi állapotára vonatkozó igazolást,

d./ a középfokú, vagy más felsőfokú oktatási intézmény nappali tagozatán tanuló esetében az oktatási intézmény igazolását a tanulói, vagy hallgatói jogviszony fennállásáról.

/2/ Az egy főre jutó havi jövedelem számításánál a közös háztartásban élő közeli hozzátartozók tényleges nettó összjövedelmét csökkenteni kell a támogatást kérő és házastársa által, bírósági határozat alapján eltartott rokon részére teljesített tartásdíj összegével.

/3/ A jövedelem megállapításánál a kérelem benyújtását megelőző hat hónap átlagát kell figyelembe venni. Ettől eltérni akkor lehet, ha a jövedelmi viszonyokban igazolható ok miatt tartós romlás vélelmezhető.

/4/ A jövedelem számításánál közös háztartásban élő közeli hozzátartozóként kell figyelembe venni:

· a szülőt, a szülő házastársát, vagy élettársát,

· a 20 évesnél fiatalabb, önálló keresettel nem rendelkező gyermeket,

· a 25 évesnél fiatalabb, önálló keresettel nem rendelkező, nappali tagozaton egyetemi, főiskolai tanulmányokat folytató gyermeket,

· korhatárra való tekintet nélkül a tartósan beteg, illetőleg fogyatékos gyermeket,

· az előzőekbe nem tartozó, a Csjt. alapján a szülő, vagy házastársa által eltartott rokont.

/5/ A /4/ bekezdés alkalmazásánál figyelembe kell venni a támogatást kérő szülővel (törvényes képviselővel) közös háztartásban élő valamennyi

a./ vérszerinti és örökbefogadott gyermeket,

b./ nevelt és családba fogadott gyermeket.

/6/ A támogatást kérővel közös háztartásban élő gyermekként kell figyelembe venni azt a gyermeket is, aki átmenetileg tartózkodik a háztartáson kívül, így különösen diákotthonban, kollégiumban, kórházban, hetes otthonban, valamint aki 30 napot meg nem haladóan átmeneti gondozásban részesül.

/7/ E rendelet 6. §. /3/-/4/ bekezdésében szabályozott rendszeres támogatások, illetve a rendkívüli gyermekvédelmi támogatás megállapítása előtt környezettanulmányt kell készíteni, kivéve ha a családról 6 hónapnál nem régebbi környezettanulmány áll a hivatal rendelkezésére.

/8/ A Gyvt. 19. §-ában, illetve e rendelet 6. §. /1/ bekezdésben szabályozott rendszeres támogatási ügyekben környezettanulmányt csak akkor kell készíteni, ha kétség merül fel a kérelmezők által becsatolt nyilatkozat, illetve igazolások valóságtartalma tekintetében.

II. rész

A PÉNZBELI ÉS TERMÉSZETBENI ELLÁTÁSOK

A rendszeres gyermekvédelmi támogatás

6. §.

/1/ A képviselő-testület a gyermeket rendszeres gyermekvédelmi támogatásban részesíti, ha a gyermeket gondozó családban az egy főre jutó havi jövedelem összege nem haladja meg az öregségi nyugdíj mindenkori legkisebb összegét, és a családban történő nevelkedés nem áll a gyermek érdekével ellentétben.

/2/ A rendszeres támogatás - az /1/ bekezdésben foglalt feltételek fennállása esetén - gyermekenként 4.000,- Ft/hó.

/3/ Ha a képviselő-testület a rendszeres gyermekvédelmi támogatást jogerősen megállapítja, az a kérelem benyújtásától esedékes. A folyósítás időtartama a feltételek fennállásáig tart. A rendszeres támogatásra való jogosultság feltételeit a képviselő-testület évente legalább egyszer felülvizsgálja. A felülvizsgálat keretében ellenőrzi a támogatás felhasználását is.

/4/ Ha a rendszeres támogatásban részesülő középfokú vagy felsőfokú oktatási intézmény nappali tagozatán tanul, a támogatás a gyermek nagykorúvá válása után is megállapítható és tovább folyósítható addig az időpontig, ameddig tanulói vagy hallgatói jogviszonya fennáll, legfeljebb azonban 25. életévének betöltéséig.

/5/ Amennyiben a rendszeres gyermekvédelmi támogatás megállapítására irányuló kérelmet a hónap 15. napja előtt nyújtják be, úgy egész havi, amennyiben 15-e után nyújtják be, úgy fél havi ellátást kell megállapítani az első hónapra.

/6/ A tárgyhónapra esedékes rendszeres támogatást a tárgyhónapot követő hónap 5. napjáig kell kifizetni. A kifizetés történhet pénztárból való közvetlen kifizetéssel, vagy postai utalással.

/7/ A rendszeres támogatás megállapításáról, kifizetésének módjáról, összegének és formájának megváltoztatásáról, továbbá a támogatás megszüntetéséről határozatban kell rendelkezni. A határozatban fel kell hívni a kérelmezőt, hogy az ellátásra való jogosultságát érintő lényeges körülmények megváltozásáról 15 napon belül köteles értesíteni az eljáró szervet.

A rendkívüli gyermekvédelmi támogatás

7. §.

/1/ A képviselő-testület a gyermeket rendkívüli gyermekvédelmi támogatásban részesíti, ha a gyermeket gondozó család időszakosan létfenntartási gondokkal küzd, vagy létfenntartást veszélyeztető rendkívüli élethelyzetbe került.

     Létfenntartást veszélyeztető rendkívüli élethelyzet különösen: valamely családtag tartós betegsége, vagy ellátatlan munkanélkülisége miatt bekövetkezett 50 %-os mértékű jövedelemcsökkenés, illetve az elemi kár miatt bekövetkezett rendkívüli kiadás.

/2/ A rendkívüli támogatás egyszeri összege 2.000 Ft-nál kevesebb és a mindenkori öregségi nyugdíjminimum 2-szeres összegénél magasabb nem lehet.

/3/ Rendkívüli gyermekvédelmi támogatás egy naptári éven belül gyermekenként legfeljebb 3 alkalommal adható.

/4/ A támogatás összegéről és formájáról határozatban kell rendelkezni. A határozatot indokolt esetben azonnal végrehajthatóvá lehet nyilvánítani.

III. rész

A természetben nyújtott ellátások

8. §.

/1/ A rendszeres és rendkívüli gyermekvédelmi támogatás pénzbeli és természetbeni ellátás formájában is nyújtható.

/2/ A rendszeres gyermekvédelmi támogatás, vagy annak egy része természetbeni ellátás formájában nyújtható különösen az általános iskolás korú, védelembe vett gyermekek számára gyermekintézményi étkezési térítési díj (vagy annak egy része) átvállalása céljára.

/3/ Természetbeni ellátásként lehet megállapítani a rendszeres gyermekvédelmi támogatást, vagy annak egy részét a középiskola vagy felsőfokú oktatási intézmény nappali tagozatán tanuló gyermek részére is tandíj, kollégiumi díj, albérleti díj, egészségügyi szolgáltatásért fizetendő térítési díj (vagy annak egy része) átvállalása céljára.

/4/ Akkor lehet a rendszeres, vagy rendkívüli gyermekvédelmi támogatást természetbeni ellátás formájában megállapítani, ha

a./ a gyermek részére 1997. október 31-ét megelőzően folyósított rendszeres nevelési segély természetbeni juttatásként volt megállapítva,

b./ a kérelem a gyermek tanszerellátásának támogatására, illetve térítési díj támogatásra irányul,

c./ a kérelem benyújtását megelőzően nevelési-oktatási intézménynél térítési díj, illetve egyéb, a taníttatással-neveléssel kapcsolatba felmerült költségek tekintetében hátraléka keletkezett,

d./ az ügy összes körülményeire tekintettel feltételezhető, hogy a gondozó a pénzbeli támogatást nem a gyermekre fordítja.

IV. rész

A SZEMÉLYES GONDOSKODÁST NYÚJTÓ ELLÁTÁSOK

Gyermekjóléti szolgálat

9. §.

/1/ A képviselő-testület a Gyvt. 39. §-ában meghatározott szolgáltatást, mint alapellátást biztosítja.

/2/ A gyermekjóléti szolgálat - összehangolva a védőnői szolgálattal - szervezési, szolgáltatási és gondozási feladatokat végez.

/3/ A képviselő-testület a gyermekjóléti szolgáltatást a Pápa Környéki Önkormányzatok Szövetsége által szervezett gyermekjóléti szolgálat utján biztosítja.

Gyermekek napközbeni ellátása

10. §.

/1/A gyermekek napközbeni ellátásaként a családban élő gyermekek életkorának megfelelő nappali felügyeletét, gondozását, nevelését, foglalkoztatását és étkeztetését kell megszervezni azon gyermekek számára, akiknek szülei, nevelői, gondozói munkavégzésük, betegségük, vagy egyéb ok miatt napközbeni ellátásukról nem tudnak gondoskodni.

/2/ A gyermekek napközbeni ellátást különösen az olyan gyermekek számára kell biztosítani

a./ akiknek a testi, illetve szellemi fejlődése érdekében állandó napközbeni ellátásra van szüksége,

b./ akit egyedülálló, vagy időskorú személy nevel, vagy akivel együtt a családban három, vagy több gyermeket nevelnek, kivéve azt, akire nézve eltartója gyermekgondozási segélyben, gyermekgondozási díjban, vagy ápolási díjban részesül,

c./ akinek szülője, gondozója szociális helyzete miatt az ellátásáról nem tud gondoskodni.

/3/ A képviselő-testület a gyermekek napközbeni ellátását

a./ Napköziotthonos Óvodában (Ugod, Klapka u. 2.),

b./ Körzeti Általános Iskola (Ugod, Petőfi u. 54.)

     biztosítja.

11. §.

/1/ A képviselő-testület a személyes gondoskodást nyújtó ellátásokért fizetendő térítési díjat évente legfeljebb kétszer, külön rendeletben állapítja meg.

/2/ A gyermekjóléti szolgáltatás térítésmentes.

Záró rendelkezések

12. §.

/1/ E rendelet kihirdetése napján lép hatályba, de rendelkezéseit 2001. január 1. napjától kell alkalmazni.

/2/ E rendeletben nem szabályozott kérdésekben az 1997. évi XXXI. tv. továbbá a 133/1997./VII.29./ és a 149/1997./IX.10./ Korm. rendeletekben foglaltakat kell alkalmazni.

Ugod, 2004. április 30.

                                                              Vörös Tibor sk.                      Horváth Mária sk.

                                                              polgármester                           jegyző

Kihirdetve: 2004. május 1.


Horváth Mária sk.


jegyző

